b'\n_START_ARTICLE_\nLouhtovuoren kalliomaalaus\n_START_SECTION_\nKallio ja sen sijainti\n_START_PARAGRAPH_\nMaalaus sijaitsee Kuolimon l\xc3\xa4nsirannalla yli kymmenen kilometrin p\xc3\xa4\xc3\xa4ss\xc3\xa4 Suomenniemen kirkosta luoteeseen. Kurkisel\xc3\xa4n kohdalla on kalliosein\xc3\xa4m\xc3\xa4, joka aukeaa it\xc3\xa4koilliseen. Kallio nousee suoraan vedest\xc3\xa4 ja kuviot sijaitsevat noin seitsem\xc3\xa4n metrin korkeudella j\xc3\xa4rven pinnasta pinen ulkoneman pinnalla.\n_START_SECTION_\nMaalaus\n_START_PARAGRAPH_\nMaalaus jakaantuu useaan kuvakentt\xc3\xa4\xc3\xa4n, jotka sijaitsevat l\xc3\xa4hell\xc3\xa4 toisiaan. Korkeimmalla sijaitseva p\xc3\xa4\xc3\xa4kentt\xc3\xa4 on maalattu sile\xc3\xa4n ulkonevan pinnan p\xc3\xa4\xc3\xa4lle. Siihen on maalattu viisi tai kuusi hirviel\xc3\xa4int\xc3\xa4. Suurin hirvist\xc3\xa4 n\xc3\xa4ytt\xc3\xa4\xc3\xa4 laukkaavan. Alempana on yksi ihmishahmo._NEWLINE_P\xc3\xa4\xc3\xa4kent\xc3\xa4n alla on kohta, miss\xc3\xa4 ei erotu kuvioita, mutta jossa on selvi\xc3\xa4 v\xc3\xa4rj\xc3\xa4ytymi\xc3\xa4. Kalliossa olevan terassin oikealla sivulla l\xc3\xb6ytyy kuviokatkelma, joka saattaa esitt\xc3\xa4\xc3\xa4 el\xc3\xa4int\xc3\xa4. Siirrytt\xc3\xa4ess\xc3\xa4 viel\xc3\xa4 enemm\xc3\xa4n oikealle l\xc3\xb6ydet\xc3\xa4\xc3\xa4n viel\xc3\xa4 pari vaaleaa v\xc3\xa4rj\xc3\xa4ytym\xc3\xa4\xc3\xa4. V\xc3\xa4rj\xc3\xa4ytym\xc3\xa4t saattavat olla haalistuneita ja s\xc3\xa4\xc3\xa4n kuluttamia maalauksia. Pekka Kivik\xc3\xa4s on havainnut my\xc3\xb6s venekuvion.\n_START_SECTION_\nAjoitus\n_START_PARAGRAPH_\nMaalauksen alla on terassi, jonka p\xc3\xa4\xc3\xa4ll\xc3\xa4 voi seist\xc3\xa4. Silt\xc3\xa4 ei kuitenkaan ylety maalauksille, joten ainoa tapa maalata kuvioita, on tehd\xc3\xa4 se veneest\xc3\xa4 tai j\xc3\xa4\xc3\xa4ll\xc3\xa4 seisten. Maankohoamisen tunteva henkil\xc3\xb6 voi ajoittaa maalaukset. Maalaus sijaitsee Matkuslammen eli M\xc3\xa4ntyharjun reitill\xc3\xa4.'